
Programul „Săptămâna verde” a adus în Grădina Botanică „Dimitrie Brandza” a Universității din București peste 22.000 de elevi
Grădina Botanică „Dimitrie Brandza” a Universității din București a fost vizitată, în luna aprilie, de peste 22.000 de elevi, care au avut ocazia să descopere, în cadrul programului „Săptămâna verde”, cele 10 sectoare exterioare, sera de expoziție și Muzeul Botanic.
Aflat la prima ediție în anul școlar 2022-2023, programul „Săptămâna verde” urmărește să contribuie atât la prevenirea schimbărilor climatice şi la protejarea mediului, cât şi la formarea unor comportamente responsabile faţă de mediul înconjurător în rândul copiilor.
De asemenea, în perioada menționată, a continuat și programul educativ „Micul Botanist”, destinat preșcolarilor și școlarilor, care au participat la 12 activități outdoor și la 5 prezentări cu privire la plantele și ariile naturale protejate din România.
Inițiat în ianuarie 2019 de Grădina Botanică „Dimitrie Brandza” a Universității din București, programul „Micul Botanist” își propune dezvoltarea unor atitudini şi valori precum curiozitatea, spiritul de observație și investigație, grija față de natură, respectul față toate formele de viață, cooperarea, toleranța, dar și preocuparea pentru un stil de viață sănătos.
Ziua Pământului, celebrată în Grădina Botanică a Universității din București
Luni, 24 aprilie 2023, Grădina Botanică „Dimitrie Brandza” a Universității din București a organizat un eveniment dedicat Zilei Pământului, la care au luat parte peste 350 de elevi din București. În cadrul acestuia, prof. univ. dr. Paulina Anastasiu, cadru didactic la Facultatea de Biologie a UB și director al Grădinii Botanice „Dimitrie Brandza”, le-a vorbit elevilor despre problematica speciilor amenințate cu dispariția. De altfel, tema celei de-a 53-a ediții a Zilei Pământului, „Investește în Planeta Noastră”, și-a propus să fie un apel adresat guvernelor, companiilor și persoanelor fizice să investească într-un viitor mai bun pentru planetă. 
***
Grădina Botanică „Dimitrie Brandza” a UB a fost înființată în 1860, are o întindere de peste 18 hectare și adăpostește peste 4.000 de specii de plante din diverse zone geografice și climatice, precum și numeroase plante rare. Cuprinzând 10 sectoare exterioare, organizate tematic, ampla și variata Seră de expoziție, vechea seră și fascinantul Muzeu Botanic, Grădina Botanică „Dimitrie Brandza” poate fi vizitată zilnic, între orele 8:00 și 20:00 (în perioada 16 martie – 15 octombrie) sau între orele 9:00 și 17:00 (în perioada 16 octombrie – 15 martie). Biletele de acces pot fi achiziționate atât de la casele de bilete aflate la intrare, cât și online, de pe website-ul instituției. 
